གསུམ་པ་བར་བཅས་དང་བར་མེད་མི་འཐད་པར་ཐལ་བ་ནི།
«སྣང་བ་ལ་ཡང་ཁྱད་མེད་ན། །བར་བཅས་བར་མེད་ཇི་ལྟར་ཡིན། ། »
«ཡིད་ཀྱི་རྟོག་པ་འབའ་ཞིག་ལའང་། །རིམ་དུ་འཛིན་པར་མི་འགྱུར་རོ། ། »
ཞེས་སྨོས་ཏེ། སྒོ་ལྔའི་ཤེས་པ་ལྔ་ཅར་འཇུག་པའི་མིག་ཤེས་དང་། མིག་ཤེས་གཅིག་པུ་འཇུག་པའི་གནས་སྐབས་ཀྱི་མིག་ཤེས་རྒྱུན་ཆགས་གཉིས་པོ་ལ་གཟུགས་བར་མ་ཆད་སྣང་བ་ལ་ཡང་ཁྱད་པར་མེད་པའི་ཕྱིར་ན། བར་ཆད་དང་བཅས་པ་དང་བར་ཆད་མེད་པར་གཟུགས་འཛིན་པའི་ཁྱད་པར་ཇི་ལྟར་ཡིན། དེས་ན་དོན་ལྔ་པོ་ཅིག་ཅར་སྣང་བ་༼༢༠༣བ༽ན་དབང་ཤེས་ལྔས་བར་ཆད་དང་བཅས་ནས་འཛིན་ལ། མིག་ཤེས་གཅིག་པུ་འཇུག་པ་ན་བར་ཆད་མེད་པར་འཛིན་པ་མི་འཐད་དོ། །གཞན་ཡང་ཡིད་ཀྱི་རྟོག་པ་འབའ་ཞིག་ཡུལ་ལ་འཇུག་པ་དེ་ལའང་རིམ་ཅན་དུ་འཛིན་པར་མི་འགྱུར་བར་ཅིག་ཅར་དུ་འཛིན་པར་འགྱུར་རོ། །ཅིའི་ཕྱིར་ཞེ་ན། དེའི་ཚེ་ཤེས་པ་གཞན་གྱིས་བར་མ་ཆོད་ཅིང་འཇུག་པ་མགྱོགས་པའི་ཕྱིར་རོ། །
བཞི་པ་ཡུལ་ཉེ་ཡང་ཤེས་པ་མི་སྐྱེ་བའི་རྒྱུ་མཚན་ལ།
གཞན་དག་ན་རེ། ཤེས་པ་དུ་མ་ཅིག་ཅར་སྐྱེ་བར་འདོད་པ་ཁྱོད་ལ་དོན་ལྔ་ཅིག་ཅར་ཉེ་བ་ནའང་གཟུགས་འཛིན་ལ་སྒྲ་སོགས་མི་འཛིན་པ་མི་སྲིད་པར་ཐལ། ཡུལ་ལྔ་ཅར་ཉེ་བ་ལ་ཁྱད་པར་མེད་པའི་ཕྱིར། ཁོ་བོ་ཅག་གི་ལུགས་ལ་ཤེས་པ་དུ་མ་ཅིག་ཅར་མི་སྐྱེ་བས་སྐྱོན་དེ་ཡོད་པ་མ་ཡིན་ནོ་ཞེ་ན། བཤད་པ།
«ལ་ལར་ཀུན་ཏུ་ཆགས་སེམས་ཅན། །དོན་ཉེ་བ་ལའང་འཛིན་མེད་གང་། ། »
«ཆགས་པས་གཞན་བསྐྱེད་ནུས་ཉམས་ཕྱིར། །གཉིས་ཀ་ལ་ཡང་རྩོད་འདི་ཡོད། ། »
ཅེས་སྨོས་ཏེ། གནས་སྐབས་ལ་ལར་གཟུགས་མཛེས་པ་ལ་ཀུན་ཏུ་ཆགས་པའི་སེམས་ཅན་ནི་གཟུགས་མཛེས་ལ་ལྷག་པར་ཆགས་པའི་ཚེ་སྒྲ་སོགས་དོན་ཉེ་བར་ཡོད་པ་ལའང་སྒྲ་སོགས་འཛིན་པའི་ཤེས་པ་མེད་དེ། སྒྲ་སོགས་ཉེ་བར་ཡོད་ཀྱང་དེ་མ་ཐག་རྐྱེན་གང་ཡིན་པ་དེ་ནི་གཟུགས་མཛེས་ལ་ཆགས་པས་གཞན་སྒྲ་སོགས་འཛིན་པར་བསྐྱེད་པའི་ནུས་པ་ཉམས་པར་བྱས་པའི་ཕྱིར། དེས་ན་དེ་མ་ཐག་རྐྱེན་མ་ཚང་ན་ཡུལ་ཉེ་བ་ཙམ་གྱིས་ཤེས་པ་སྐྱེ་བར་ག་ལ་འགྱུར། དེའི་ཕྱིར་ཡུལ་ཉེ་བ་ཙམ་གྱིས་ཤེས་པ་སྐྱེ་ན་ཤེས་པ་རེ་རེ་ནས་སྐྱེ་བར་འདོད་པ་ཁྱོད་དང་གཉིས་ཀ་ལ་ཡང་ཤེས་པ་དུ་མ་ཅིག་ཅར་སྐྱེ་བར་ཐལ། ཡུལ་དུ་མ་ཅིག་ཅར་ཉེ་བར་ཡོད་པའི་ཕྱིར་ཞེས་པའི་རྩོད་པ་འདི་མཚུངས་པར་ཡོད་དོ། །༼༢༠༤ན༽
ལྔ་པ་དཔེ་དགག་པ་ནི།
«མགལ་མེ་ལ་སོགས་མྱུར་འཇུག་པའི། །རྗེས་སུ་འགྲོ་བས་གནོད་པ་ཅན། ། »
«མིག་ལས་འཁོར་ལོར་འཁྲུལ་སྐྱེ་ཡི། །དེ་མཐོང་མཚམས་སྦྱོར་ལས་མ་ཡིན། ། »
ཅེས་སྨོས་ཏེ། མགལ་མེ་ལ་སོགས་པ་མྱུར་དུ་འཇུག་པའི་རྗེས་སུ་འགྲོ་བས་གནོད་པ་ཅན་གྱི་མིག་དབང་གིས་བདག་རྐྱེན་བྱས་པ་ལས་རང་ཡུལ་འཁོར་ལོའི་རྣམ་པར་འཁྲུལ་པའི་དབང་ཤེས་སྐྱེ་ཡི། མགལ་མེ་མྱུར་དུ་འཁོར་བ་ལས་རང་ཡུལ་འཁོར་ལོའི་རྣམ་པ་དེ་མཐོང་བའི་དབང་ཤེས་ནི་མགལ་མེ་སྔ་ཕྱི་གཅིག་ཏུ་མཚམས་སྦྱོར་བ་ལས་བྱུང་བའི་རྟོག་པ་མ་ཡིན་ནོ། །
དེ་ལྟར་ན། མངོན་སུམ་རྟོག་དང་ཞེས་བྱ་བ་ལ་སོགས་པ་ནས་དེ་མཐོང་མཚམས་སྦྱོར་ལས་མ་ཡིན་ཅེས་པའི་མཐར་ཐུག་པས་ནི་མིང་དང་རིགས་སོགས་ཤེས་བྱ་བ་ལ་སོགས་པའི་རྐང་པ་གཉིས་ཀྱིས་མདོའི་དོན་རྒྱ་ཆེར་ལེགས་པར་བཤད་པ་ཡིན་ནོ། །
གཉིས་པ་དབང་པོ་འབྲིང་པོའི་དོན་དུ་རྣམ་ངེས་ཀྱིས་ཅུང་ཟད་བསྡུས་ཏེ་བསྟན་པ་ལ། རྩ་བས་མདོར་བསྟན་པ། འགྲེལ་པས་རྒྱས་པར་བཤད་པའོ། །དང་པོ་ནི།
«དེ་ལ་ཞེས་པ་ལ་སོགས་པ་སྟེ། »
ཡང་དག་པའི་ཤེས་པ་ནི་རྣམ་པ་གཉིས་ཏེ་ཞེས་ཚད་མའི་དབྱེ་བ་གཉིས་བཤད་པ་དེ་ལ་མངོན་སུམ་བྱེ་བྲག་ཏུ་བཤད་པ་ནི་མིང་དང་རིགས་སོགས་སྦྱོར་བའི་རྟོག་པ་དང་བྲལ་ཞིང་འཕྲལ་གྱི་འཁྲུལ་རྒྱུས་བསླད་པའི་དབང་གིས་མ་འཁྲུལ་པའི་རིག་པ་ནི་མངོན་སུམ་ཞེས་བྱའོ། །དེ་ཡང་རྟོག་བྲལ་སྨོས་པ་ནི་ཕྱི་རོལ་པ་རྣམས་མངོན་སུམ་རྟོག་པར་འདོད་པ་བསལ་བའི་དོན་དུ་ཡིན་ལ། མ་འཁྲུལ་པ་སྨོས་པས་ནི་གཙོ་བོར་རྟོག་མེད་ལོག་ཤེས་རྣམས་བསལ་ཞིང་། གཉིས་ཀས་ཀྱང་རྗེས་དཔག་བསལ་བ་ཡིན་ཏེ། ཇི་སྐད་དུ་འཐད་ལྡན་ལས། དེ་བཞིན་དུ་རྗེས་སུ་དཔག་༼༢༠༤བ༽པ་ཡང་དེ་མ་ཡིན་ལ་དེར་འཛིན་པའི་འཁྲུལ་པ་ཡིན་པ་དེའི་ཕྱིར་མ་འཁྲུལ་པ་སྨོས་པས་རྗེས་སུ་དཔག་པ་བསལ་མོད་ཀྱི། རྟོག་པ་དང་བྲལ་བ་ཉིད་ནི་ལོག་པར་རྟོག་པ་བསལ་བའི་ཕྱིར་རོ། །དེས་ན་མཚན་ཉིད་རེ་རེས་རྗེས་སུ་དཔག་པ་རྣམས་གཅོད་པར་གྲུབ་མོད། གཉིས་ཀ་སྨོས་པ་ནི་ལོག་པ་རྟོག་པ་བསལ་བའི་དོན་དུའོ། །ཞེས་གསུངས་སོ། །དེས་ནི་རྗེས་དཔག་འཁྲུལ་ཤེས་སུ་བཞེད་པར་མངོན་ནོ། །མ་འཁྲུལ་པ་འདིར་དངོས་སུ་སྨོས་པ་ནི་མདོའི་གོ་རིམ་མིན་ཀྱང་འཇུག་པ་བདེ་བའི་དབང་དུ་བྱས་པ་ཡིན་ནོ། །སློབ་དཔོན་ཡེ་ཤེས་དཔལ་བཟང་པོས། མདོའི་གོ་རིམ་མ་ཡིན་ཀྱང་བརྗོད་པ་ཉུང་བའི་ཕྱིར་འདིར་མ་འཁྲུལ་པ་སྔར་བཤད་དོ། །ཞེས་གསུངས་སོ། །
གཉིས་པ་འགྲེལ་པས་རྒྱས་པར་བཤད་པ་ལ། བསལ་བྱ་ངོས་གཟུང་བའི་སྒོ་ནས་མཚན་ཉིད་སྤྱིར་བསྟན་པ། བྲལ་བྱ་རྟོག་པ་བྱེ་བྲག་ཏུ་བཤད་པའོ། །དང་པོ་ནི།
«རབ་རིབ་ཅེས་པ་ལ་སོགས་པ་སྟེ། »
དབང་པོ་ཉམས་པར་བྱེད་པའི་རྒྱུ་རབ་རིབ་དང་། འཁྲུལ་རྒྱུ་ཡུལ་ལ་ཡོད་པའི་ཁྱད་པར་མགལ་མེ་མྱུར་དུ་བསྐོར་བ་ལྟ་བུ་དང་། གྲུར་ཞུགས་ཏེ་འདུག་པ་ན་འཁྲུལ་རྒྱུ་རྟེན་ལ་གནས་པའི་དབང་གིས་དབང་པོ་འགྱུར་ཞིང་འཁྲུགས་པ་དང་། དེ་བཞིན་དུ་རྟའི་བཞོན་པ་དང་། རླུང་དང་ཚ་བའི་ནད་དང་། སྐོར་གར་ལ་སོགས་པ་འཁྲུལ་རྒྱུ་རྟེན་ལ་གནས་པས་འཁྲུལ་པར་མ་བསྐྱེད་ཅིང་རྣམ་པར་རྟོག་པ་མེད་པའི་ཤེས་པ་ནི་མངོན་སུམ་མོ། །
གཉིས་པ་བྲལ་བྱ་རྟོག་པ་བྱེ་བྲག་ཏུ་བཤད་པ་ལ། དྲི་བས་མཚམས་སྦྱར། ལན་གྱིས་རྟོག་པ་ངོས་བཟུང་བའོ། །དང་པོ་ནི།
«རྟོག་པ་ཞེས་པ་སྟེ། »
རྟོག་པ་དང་བྲལ་བ་མངོན་སུམ་མོ་ཞེས་བཤད་པ་ན། བྲལ་བར་བྱ་བའི་རྟོག་པ་དེ་ཡང་གང་ཡིན་ཅེས་འདྲི་ན།
གཉིས་པ་ལན་༼༢༠༥ན༽གྱིས་རྟོག་པ་ངོས་བཟུང་བ་ལ། རྩ་བ་དང་། འགྲེལ་པའོ། །དང་པོ་ནི།
«རྟོག་པ་ཞེས་པ་དང་། »
གཉིས་པ་ནི།
«རྟོག་པ་ནི་ཞེས་པ་ལ་སོགས་པ་སྟེ། »
རྩ་འགྲེལ་གཉིས་ཀའི་ཚིག་དོན་སྟབས་སུ་བཤད་ན། མངོན་སུམ་གྱི་བྲལ་བྱའི་རྟོག་པ་ནི་བརྗོད་དོན་མངོན་པར་བརྗོད་པ་ཅན་གྱི་སྒྲ་དང་དོན་གི་རྣམ་པ་འདྲེས་རུང་བ་སྣང་བའི་ཤེས་པ་ནི་རྟོག་པ་སྟེ་དེ་དང་བྲལ་བའོ། །
གསུམ་པ་དབང་པོ་རྣོན་པོའི་དོན་དུ་རིགས་པའི་ཐིགས་པས་ཤིན་ཏུ་བསྡུས་ཏེ་བཤད་པ་ནི།
«དེ་ལ་ཞེས་པ་ལ་སོགས་པ་སྟེ། »
ཚད་མ་མངོན་རྗེས་གཉིས་སུ་ངེས་པ་དེ་ལ་མངོན་སུམ་དམིགས་ཀྱིས་བཀར་ནས་བཤད་པ་ནི། ཕྱི་རོལ་པ་དང་སངས་རྒྱས་པ་གཉིས་ཀ་ལ་དོན་མངོན་སུམ་དུ་བྱེད་པའི་ཤེས་པར་གྲགས་པ་གང་ཡིན་པ་དེ་ནི་རྟོག་པ་དང་བྲལ་ཞིང་། དོན་ཕྱིན་ཅི་མ་ལོག་པར་རྟོགས་པའི་མ་འཁྲུལ་པ་ཡིན་ནོ་ཞེས་རྟོག་བྲལ་མ་འཁྲུལ་པར་བསྒྲུབ་པའོ། །
བྲལ་བར་བྱ་བའི་རྟོག་པ་ནི་གང་། དེ་ཇི་ལྟར་ན་མ་འཁྲུལ་ཅེ་ན། བཤད་པ།
«རྟོག་པ་ཞེས་པ་ལ་སོགས་པ་སྟེ། »
རྟོག་པ་ནི་སྨྲ་ཞིང་རྗོད་པར་བྱེད་པའི་སྒྲ་དང་བརྗོད་པར་བྱ་བའི་དོན་གྱི་རྣམ་པ་གཉིས་འདྲེས་པར་སྣང་བའམ་འདྲེར་རུང་བར་སྣང་བའི་རྟོག་པ་སྟེ། རྣམ་པར་རྟོག་པ་དེའི་ངོ་བོ་དེ་འབྲེལ་པའོ། །མ་འཁྲུལ་པ་ནི་འཁྲུལ་རྒྱུ་དབང་པོ་ལ་ཡོད་པ་རབ་རིབ་དང་། ཡུལ་ལ་ཡོད་པ་མྱུར་དུ་བསྐོར་བ་དང་། ཕྱི་རོལ་གྱིས་རྟེན་ལ་ཡོད་པ་གྲུར་ཞུགས་པ་དང་། ནང་ལ་ཡོད་པ་རླུང་མཁྲིས་བད་ཀན་ལ་སོགས་པས་འཁྲུགས་པ་ལ་སོགས་པའི་འཁྲུལ་རྒྱུ་དེ་ལྟ་བུ་དག་གིས་འཁྲུལ་པར་མ་བསྐྱེད་པའི་ཤེས་པ་ནི་མངོན་སུམ་སྟེ། མདོར་ན་རྟོག་པ་དང་བྲལ་ཞིང་མ་འཁྲུལ་པའི་རིག་པ་མངོན་སུམ་མོ་ཞེས་པའི་དོན་ཏོ། །རྣམ་ངེས་དང་འཐད་ལྡན་ལས། ༼༢༠༥བ༽རབ་རིབ་སོགས་འཁྲུལ་རྒྱུས་དབང་པོ་འཁྲུགས་པར་བྱས་པ་ལས་འཁྲུལ་པར་མ་བསྐྱེད། ཅེས་བཤད་ལ། རིགས་ཐིགས་དང་། རྒྱ་ཆེར་འགྲེལ་ལས་འཁྲུགས་པ་ནི་རླུང་མཁྲིས་བད་ཀན་སོགས་ནང་ལ་ཡོད་པའི་འཁྲུལ་རྒྱུར་བཤད་ཅིང་། རྟོག་བྲལ་དང་མ་འཁྲུལ་པ་སོ་སོར་འཆད་པའི་གོ་རིམ་མི་མཐུན་པ་ཙམ་མ་གཏོགས་པ་བསལ་བྱ་ལོག་རྟོག་སེལ་ཚུལ་ལ་སོགས་པའི་ཚིག་དོན་གཅིག་ཏུ་སྣང་ངོ་། །
གཉིས་པ་མཚན་གཞིའི་དབྱེ་བ་བཤད་པ་ལ། དབང་མངོན། ཡིད་མངོན། རང་རིག་རྣལ་འབྱོར་མངོན་སུམ་བཤད་པའོ། །དང་པོ་ལ། བཤད་བྱའི་མདོ་དགོད། དེ་སྡེ་བདུན་མཛད་པས་ཇི་ལྟར་འཆད་པའི་ཚུལ་ལོ། །དང་པོ་ལ།
བཅོམ་ལྡན་འདས་ཀྱིས་མདོ་ལས། དགེ་སློང་དག་གཟུགས་ཤེས་པ་ནི་རྣམ་པ་གཉིས་ཏེ། མིག་དང་ཡིད་ལ་བརྟེན་པའོ། །ཞེས་གསུངས་པས་དེའི་དོན་གང་ཡིན་ཅེ་ན། མདོ་འདིས་དབང་མངོན་དང་ཡིད་མངོན་གཉིས་བསྟན་པ་ལས། དབང་མངོན་གྱི་དབང་དུ་བྱས་ནས་བདག་རྐྱེན་གྱི་སྒོ་ནས་ཐ་སྙད་འདོགས་པའི་རྒྱུ་མཚན། དབང་ཤེས་རྟོག་བྲལ་ལ་རྩོད་པ་སྤང་བའོ། །དང་པོ་ནི།
རྐྱེན་གསུམ་ཀ་དབང་ཤེས་ཀྱི་རྒྱུ་ཡིན་ན་ཡུལ་དང་ཡིད་ལ་བྱེད་པའི་སྒོ་ནས་ཐ་སྙད་མི་འདོགས་པར་བདག་རྐྱེན་གྱི་སྒོ་ནས་དབང་ཤེས་ཀྱི་ཐ་སྙད་འདོགས་པ་ཇི་ལྟར་ཡིན་ཅེ་ན། བཤད་པ།
«ཐུན་མོང་མིན་པའི་རྒྱུ་ཡི་ཕྱིར། །དེ་ཡི་ཐ་སྙད་དབང་པོས་བྱས། ། »
ཞེས་བྱ་བ་གསུངས་སོ། །འདི་ལྟར་ཡུལ་གཟུགས་ལ་སོགས་པ་ནི་མིག་གི་དབང་པོ་སོགས་ལ་བརྟེན་པའི་ཤེས་པ་དང་། ཡིད་ཀྱི་རྣམ་པར་ཤེས་པ་ཀུན་གྱི་ཐུན་མོང་གི་ཡུལ་ཡིན་པས་ཡུལ་གཟུགས་སོགས་ཀྱི་སྒོ་ནས་ཐ་སྙད་བྱས་ན་མིག་དབང་སོགས་ལ་བརྟེན་པའི་ཤེས་པ་ལ་ཐུན་མོང་མ་ཡིན་པར་གོ་མི་ནུས་ལ། མིག་གི་༼༢༠༦ན༽དབང་པོ་ལ་སོགས་པས་ནི་མིག་ཤེས་ལ་སོགས་པས་ཡུལ་གཟུགས་ཁོ་ན་ཐུན་མོང་མིན་པར་འཛིན་ནུས་སུ་བསྐྱེད་པའི་རྒྱུ་ཡིན་པའི་ཕྱིར། མིག་ཤེས་ལ་སོགས་པ་དེའི་ཐ་སྙད་ནི་མིག་གི་དབང་པོ་ལ་སོགས་པ་ཐུན་མོང་མིན་པའི་བདག་རྐྱེན་གྱི་སྒོ་ནས་བྱས་པ་ཡིན་ཏེ། དཔེར་ན་རྔ་དང་སྐྱེས་བུའི་རྩོལ་བ་དང་དབྱུག་གུ་རྣམས་ཚོགས་པ་ལས་སྒྲ་བྱུང་ཡང་གཞན་གྱི་མ་ཡིན་པར་རྔའི་སྒྲ་ཞེས་པ་དང་ནས་ཀྱི་མྱུ་གུ་ཞེས་པ་བཞིན་ནོ། །
གཉིས་པ་དབང་ཤེས་རྟོག་བྲལ་ལ་རྩོད་པ་སྤང་བ་ལ།
གཞན་དག་ན་རེ། སྒོ་ལྔའི་རྣམ་པར་ཤེས་པ་རྣམས་རྡུལ་ཕྲན་དུ་མ་འདུས་པ་ལ་དམིགས་པ་མ་ཡིན་པར་ཐལ། སྤྱིའི་སྤྱོད་ཡུལ་ཅན་གྱི་རྟོག་པ་མ་ཡིན་པའི་ཕྱིར། འདོད་ན། ཁྱེད་རང་གི་སློབ་དཔོན་དབྱིག་གཉེན་གྱིས། གང་ཡང་སྐྱེ་མཆེད་ཀྱི་རང་གི་མཚན་ཉིད་ཀྱི་ཡུལ་ཅན་ཡིན་གྱི། རྫས་རྫས་ཀྱི་རང་གི་མཚན་ཉིད་ལ་ནི་མ་ཡིན་ནོ། །ཞེས་གསུངས་པ་དང་འགལ་ལོ་ཞེ་ན། བཤད་པ།
«དེ་དོན་དུ་མས་བསྐྱེད་པའི་ཕྱིར། །རང་དོན་སྤྱི་ཡི་སྤྱོད་ཡུལ་ཅན། ། »
«དུ་མའི་ངོ་བོའི་ཆོས་ཅན་ནི། །དབང་པོ་ལས་རྟོག་སྲིད་མ་ཡིན། ། »
«རང་རང་རིག་བྱ་ཐ་སྙད་ཀྱིས། །བསྟན་བྱ་ཡིན་ན་དབང་པོའི་ཡུལ། ། »
ཞེས་གསུངས་སོ། །སློབ་དཔོན་དབྱིག་གཉེན་གྱི་གཞུང་དེར་གང་ཡང་ཞེས་བྱ་བ་ལ་སོགས་པ་གསུངས་པ་ནི། དབང་ཤེས་རྣམས་རྡུལ་ཕྲན་དུ་མ་ཚོགས་པའི་ཡུལ་ཅན་ཡིན་ཏེ། དོན་རྡུལ་ཕྲན་དུ་མ་ཚོགས་པས་བསྐྱེད་པའི་ཕྱིར་སྙམ་དུ་དགོངས་ནས་རང་མཚན་དུ་གྲུབ་པའི་དོན་རྡུལ་ཕྲན་ཚོགས་པའི་སྤྱིའི་སྤྱོད་ཡུལ་ཅན་དུ་བརྗོད་ཀྱི། ཚོགས་པའི་རྡུལ་ཕྲན་རྣམས་གཅིག་ཏུ་འཛིན་པའི་རྒྱུ་མཚན་གྱིས་སྤྱིའི་སྤྱོད་ཡུལ་ཅན་དུ་བཤད་པ་མ་ཡིན་ནོ། །
དེས་ན་རྟོག་པ་ལ་ལྟོ་༼༢༠༦བ༽ལྡིར་བ་དང་བུམ་པ་ཐ་དད་དུ་མའི་ངོ་བོར་སྣང་བའི་ལྡོག་པའི་ཆོས་གང་ཡིན་པ་དེ་ཉིད་ཆོས་ཅན་བུམ་པ་ལ་ཡོད་པར་ནི་དབང་པོའི་མངོན་སུམ་ལས་རྟོགས་པ་སྲིད་པ་མ་ཡིན་ཏེ། མངོན་སུམ་རང་རང་གི་རིག་བྱར་གྱུར་པའི་ལྟོ་ལྡིར་བ་རང་མཚན་ནི་ཐ་སྙད་ཀྱིས་བསྟན་བྱ་མིན་པས་ན་དབང་པོའི་མངོན་སུམ་གྱི་སྣང་ཡུལ་ཡིན་པའི་ཕྱིར་དང་། ལྟོ་ལྡིར་བ་དང་བུམ་པ་ཐ་དད་པར་དབང་ཤེས་ལ་མི་སྣང་བའི་ཕྱིར་རོ། །དེས་ན་སྒོ་ལྔའི་རྣམ་པར་ཤེས་པ་ཐམས་ཅད་ནི་རྟོག་པ་མེད་པ་འབའ་ཞིག་གོ །
གཉིས་པ་དེ་སྡེ་བདུན་མཛད་པས་ཇི་ལྟར་འཆད་པའི་ཚུལ་ལ། རྒྱས་པ་ལ་དགའ་བ་ལ་རྣམ་འགྲེལ་གྱིས་རྒྱས་པར་བཤད། བར་མ་ལ་དགའ་བ་ལ་རྣམ་ངེས་ཀྱིས་ཅུང་ཟད་བསྡུས་ཏེ་བཤད། བསྡུས་པ་ལ་དགའ་བ་ལ་རིགས་པའི་ཐིགས་པས་ཤིན་ཏུ་བསྡུས་ཏེ་བཤད་པའོ། །དང་པོ་ལ་སྤྱིའི་དོན་དང་། ཚིག་གི་དོན་གཉིས་ལས། དང་པོ་ལ་སྒྲ་བཤད་པ་དང་། རང་བཞིན་གཏན་ལ་ཕབ་པའོ། །དང་པོ་ནི།
པྲ་ཏི་ཨཀྵའི་སྒྲ་ལས་དྲངས་ན། པྲ་ཏི་སོ་སོ་དང་ཨཀྵ་དབང་པོ་ཡིན་ལ། དེའང་སྒྲའི་མདོ་ལས་རིམ་པ་ལས་མ་འདས་པར་ཕྲལ་བར་བྱའོ་ཞེས་པས་ཏིའི་ཨི་ཡིག་སོ་སོར་ཕྲལ། ཨི་ནི་ཨ་དང་ཡའོ་ཞེས་པས་ཨི་ཡིག་ཨ་དང་ཡ་གཉིས་སུ་བསྒྱུར་བས། ཨ་བརྗོད་པའི་དོན་ཏོ་ཞེས་པས་ཕྱིས། གསལ་བྱེད་དབྱངས་མེད་པ་ཕ་རོལ་གྱི་ཡི་གེར་དྲང་ངོ་ཞེས་པས་ཏ་དང་ཡ་ཨའི་སྟེང་དུ་དྲངས་པས་པྲ་ཏྱཀྵ་ཞེས་པ་དབང་པོ་སོ་སོ་ལ་བརྟེན་པ་ཞེས་པར་འགྱུར་ལ། དེའང་འཇུག་པ་ནི་དོན་རང་མཚན་འཛིན་པའི་ཤེས་པ་ཐམས་ཅད་ལ་འཇུག་གོ །དེའང་དབང་མངོན་དང་ཡིད་མངོན་གཉིས་ལ་བཤད་འཇུག་གཉིས་ཀ་ཡོད་ཅིང་། རང་རིག་མངོན་སུམ་དང་རྣལ་འབྱོར་མངོན་སུམ་གཉིས་ལ་འཇུག་པ་ཁོ་ན་༼༢༠༧ན༽ཡོད་ལ། ཟླ་བ་གཉིས་སྣང་གི་དབང་ཤེས་སོགས་ལ་བཤད་པ་འབའ་ཞིག་ཡོད་དོ། །
གཉིས་པ་རང་བཞིན་གཏན་ལ་ཕབ་པ་ནི།
རིགས་པའི་གཏེར་ལས། མངོན་སུམ་བཞི་པོ་མདོ་སྡེའི་ལུགས། །བྱེ་བྲག་སྨྲ་གསུམ་རྣམ་རིག་གཉིས། །ཞེས་པས་མངོན་སུམ་གྱི་གྲངས་ངེས་པ་ནི་མདོ་སྡེ་པའི་ལུགས་ལ་བརྟེན་ནས་ཕྱི་རོལ་གྱི་དོན་ཞལ་གྱིས་བཞེས་པའི་ཚེ་ཡུལ་གྱི་སྒོ་ནས་བཞིར་ཕྱེ་སྟེ་ཞེས་དང་། བྱེ་བྲག་སྨྲ་བ་རང་རིག་མི་འདོད་པས་མངོན་སུམ་གསུམ་ཡིན་ནོ། །རྣམ་རིག་པའི་ལུགས་ལྟར་ན་རང་རིག་པ་དང་རྣལ་འབྱོར་གྱི་མངོན་སུམ་གཉིས་ལས་གཞན་མི་སྲིད་པ་དཔལ་ལྡན་གྲགས་པའི་དགོངས་པ་ཡིན་ནོ་ཞེས་གསུངས་ཀྱང་། བྱེ་བྲག་སྨྲ་བ་རྣམས་ཡིད་ཀྱི་མངོན་སུམ་ཀྱང་འདོད་པའི་ངེས་པ་མེད་དེ། མཛོད་ལ་སོགས་པ་དེ་དག་གི་གཞུང་གི་ཆ་གང་དུའང་ཡིད་མངོན་གྱི་རྣམ་གཞག་མ་བཤད་ལ། དངོས་སྟོབས་ཀྱི་རིགས་པས་ཀྱང་མི་འགྲུབ་སྟེ། གཞལ་བྱ་ཤིན་ཏུ་ལྐོག་གྱུར་ལ་ལུང་སྒྲུབ་བྱེད་དུ་འཇུག་གི །དངོས་པོ་སྟོབས་ཞུགས་ཀྱི་རིགས་པ་སྒྲུབ་བྱེད་དུ་མི་འཇུག་པ་ཕྱོགས་གླང་གྲགས་པ་གཉིས་ཀྱི་དགོངས་པ་ཡིན་པའི་ཕྱིར་རོ། །རྣམ་པར་ཤེས་པ་སྨྲ་བའི་ལུགས་ལ་ཐ་སྙད་དུ་དབང་པོའི་མངོན་སུམ་མི་འདོད་ན། བག་ཆགས་བརྟན་པའི་དབང་ཤེས་དང་། འཁྲུལ་རྒྱུས་བསྐྱེད་པའི་དབང་ཤེས་གཉིས་ལ་ཚད་མ་ཡིན་པ་དང་ཚད་མ་མ་ཡིན་པའི་རྣམ་དབྱེ་མཛད་མི་རིགས་པ་ལས་དེ་ལྟ་བུའི་རྣམ་དབྱེ་མཛད་པའི་ཕྱིར་ཏེ། ཇི་སྐད་དུ་རྣམ་ངེས་ལས། ཉེ་བར་བསླད་པའི་བག་ཆགས་ཀྱི་མཚམས་སྦྱོར་བ་མེད་པའི་སྐྱོན་གྱིས་མི་མཁས་པས་ཐ་སྙད་ལ་ཡིད་བརྟན་དུ་མེད་པར་མཐོང་བས་གཅིག་ནི་